Sielkunde vs. psigiatrie - Solidariteit Wêreld LoopbaanSolidariteit Wêreld Loopbaan
Tuis › Artikels › Sielkunde vs. psigiatrie
Sielkunde vs. psigiatrie
Sielkundiges en psigiaters werk gereeld saam om die welstand van 'n pasiënt te verbeter, en daarom oorvleuel hierdie twee rigtings wel. Daar is egter heelwat verskille tussen die twee, veral wat die metode van behandeling aanbetref.
Aangesien psigiaters opgeleide mediese dokters is, kan hulle medikasie voorskryf. Hulle spandeer dus baie van hulle tyd met 'n pasiënt daaraan om die regte kombinasie van medisyne voor te skryf, en sodoende die pasiënt effektief te behandel.
Sielkundiges fokus egter breedvoerig op psigoterapie en die behandeling van emosionele en geesteslyding, met die gebruik van gedragsintervensie. Sielkundiges is ook gekwalifiseerd om sielkundige toetsing te doen, wat krities is om 'n persoon se geestestoestand asook die mees effektiewe behandeling te bepaal.
Psigiaters en sielkundiges verskil ook grootliks in hulle opleiding. Sielkundiges ontvang 'n graad in sielkunde en studeer dan verder vir 'n Ph.D. of Doktersgraad in Psigologie, spesifiek in kliniese, voorligting- of Opvoedkundige sielkunde. Doktorale programme neem tipies vyf tot sewe jaar om te voltooi en die meeste benodig 'n addisionele een of twee jaar lange internskap om gelisensieer te word. Gedurende die internskap kry sielkunde-studente blootstelling aan metodes van behandeling, analitiese toetsing, probleemoplossingstegnieke, sielkundige teorie en gedragsterapie.
Die titel van "sielkundige" kan deur 'n individu gebruik word wat bogenoemde opleiding ondergaan het en gelisensieerd is. Informele titels soos "berader" of "terapeut" word ook gereeld gebruik, maar ander professionele persone wat ook met geestessiektes werk, soos maatskaplike werkers, kan ook hierdie titels gebruik.
Psigiaters is dokters wat spesifieke opleiding ontvang het in die evaluering, diagnose en behandeling van geestessiektes. Psigiaters studeer aan 'n mediese skool en ontvang 'n mediese graad (MBChB). Na hulle mediese opleiding voltooi hulle 'n addisionele vier jaar van kliniese assistent-opleiding in geestesgesondheid. Bykomend tot die primêre opleiding ontvang sommige ekstra opleiding in spesifieke belangstellingsvelde soos geriatriese, kinder- en adolessente psigiatrie, en middel-afhanklike psigiatrie.
Sielkundiges sien gewoonlik hulle pasiënte op 'n weeklikse basis vir berading. Psigiaters sien hul pasiënte weekliks of maandeliks vir terapie, of om seker te maak dat hulle medikasie effektief is, of om aanpassings te maak in hul kombinasie of dosis van medikasie. Dit staan as psigofarmakologie bekend.
Die een professie is nie beter as die ander nie. Albei werk saam as 'n span om genesing van die verstand te bewerkstellig.